Teologs «malobedaivels» obtegnan premis
Il Vatican na stima betg sia atgna buna glieud 

Da Claudia Cadruvi / ANR 

«Nagin donn senza gudogn», sa numna in proverbi rumantsch. Che quest proverbi constat han ils dus teologs svizzers Josef Imbach e Hans Küng sentì las ultimas emnas. Omadus han obtegnì premis, ed omadus vegnan sbittads dal Vatican. Avant trais emnas ha Josef Imbach pudì prender encunter il premi «Herbert-Haag per la libertad da la baselgia». Quest premi duai undrar il cumbat dad Imbach per in catolicissem avert. 
Imbach è pader franciscan e professer per teologia. 25 onns ha el lavurà a la facultad papala San Bonaventura a Roma. Il 2002 ha cardinal Ratzinger suspendì Imbach pervi da sia instrucziun e cunzunt pervi da sia interpretaziun da las miraclas da Jesus. 

Ils refurmads stiman Imbach 
La chasa editura Patmos ha publitgà plirs cudeschs dad Imbach. Quest onn è cumparì il nov cudesch «Der Glaube an die Macht und die Macht des Glaubens». Imbach descriva sias experientschas cun il Vatican che ha tramess el en l’exil en Svizra e scumandà ad el da lavurar sco docent catolic. 
Imbach obtegna uss dentant ina nova patria spiertala: La facultad teologica refurmada a Basilea vul dar al teolog in’incumbensa da lavur, almain per ils proxims trais onns. Imbach duai explitgar als students tematicas catolicas cuntraversas sco p. ex. la veneraziun da sontgs e las brevs da perdun. 
Il premi «Herbert-Haag» è dotà cun 15 000 francs. 

Premi per la pasch 
Ina bler pli gronda summa obtegna Hans Küng cun il premi per la pasch Niwano ch’è dotà cun 224 000 francs. L’emna passada è vegnì enconuschent che Küng po prender encunter quest premi ils 11 da matg a Tokio. La fundaziun Niwano undrescha Küng per sias stentas per ina pasch mundiala. 
La nominaziun per il premi è vegnida fatga da radund 1000 organisaziuns ed intellectuals da tut il mund. Dudesch manaders religius han il davos decidì tgi che obtegna il premi. 
Las enconuschientschas dal teolog catolic sajan indispensablas per ils process da pasch en regiuns sco en l’Orient central, l’Irak u Sri Lanka, ha l’uvestg dad Oslo Gunnar Stalsett ditg. Stalsett tutga tar il comité dal premi Niwano. 

Inscunters tranter las religiuns 
1954 ha Küng gì sia ordinaziun sacerdotala. Il 1979 ha il Vatican scumandà a Küng da docir, vul dir: Privà el da la lubientscha romana d’instrucziun. Küng aveva crititgà la curia e dogmas. 
Il 1995 ha Küng fundà a l’universitad a Tübingen l’organisaziun «Weltethos» che perscrutescha e promova inscunters e scolaziuns interculturalas ed interreligiusas. Il premi Niwano stat en stretg connex cun questa fundaziun. Küng deriva da Sursee en il chantun Lucerna.